ועדת הפנים ואיכות הסביבה, כנסת 15, פרוטוקול מספר 197, 2000-12-18 14:30

חברי הוועדה: מוחמד ברכה עזמי בשארה תמר גוז'נסקי אחמד טיבי מוחמד כנעאן עיסאם מחו'ל

מוזמנים: אופיר לוי עוזר שר הפנים לילי פיינטוק משרד הפנים יחזקאל לביא משרד הפנים שי וינר אגף תקציבים, משרד האוצר עמית לנג אגף תקציבים, משרד האוצר עלי חסארמה ראש מועצת בענה אחמד בדראן סגן ראש המועצה עריאן מחמוד בענה עאבד סמיה מזכירת ראש מועצה בדראן רשיד מבקר פנים, בענה בכרי מוחמד מהנדס המועצה בכרי סמירה עובדת מועצה מקומית בענה עאבד כמאל תושב בענה חסארמה מוסטפא בענה חאזן חליל בענה מוחמד חליל מנהל בית ספר מקיף, בענה חאלד כנעאן סגן ראש המועצה מג'ד אל כרום מייסרה ג'אבר חליל עווד סעיד חסן חליל חאלד בענה תיתי אחמד בענה גדי איזנרייך משרד הפנים עבאס תית סנאא חמוד מרכז מוסאוא לזכויות האזרחים הערבים בישראל ג'אק לארדו חשב מלווה למועצה מקומית בענה בנימין גונן חבר הנהגת ההסתדרות סואעד זכייה יו"ר ועד העובדים מוחמד כנעאן ראש המועצה המקומית מג'ד אלכרום מוחמד עלי, עו"ד יועץ משפטי, בענה חליל נאסר שלום בן-אבי הסתדרות הפקידים ישראל שפיצר מנהל אגף כח אדם ושכר ברשויות המקומיות

נושא: מצבן החמור של המועצות בענה ומג'ד אלכרום

דוד אזולאי: נתבקשתי, על פי בקשתו של חבר הכנסת מוחמד כנעאן, לקיים דיון בעניין מצבן החמור של המועצות בענה ומג'ד אלכרום.

דוד אזולאי: אני מכיר את שני היישובים ואת הבעיות שלהם.

דוד אזולאי: אנחנו נשמע את כל הגורמים על-מנת לראות איך אנחנו יכולים לפתור את הבעיה.

דוד אזולאי: בבענה 14 חודשים לא מקבלים שכר, ובמג'ד אלכרום 7 חודשים.

מוחמד כנעאן: אדוני היושב-ראש, אני מודה לך על כך שאתה מקיים דיון.

מוחמד כנעאן: הנושא עלה לסדר היום בגלל המצוקה הקשה של המועצה המקומית בענה והמועצה המקומית מג'ד אלכרום.

מוחמד כנעאן: המועצה המקומית בענה שרויה בגרעון מצטבר.

מוחמד כנעאן: ישבתי עם הנהלות שתי המועצות והשתתפתי בשתי הפגנות של העובדים על יד משרד הפנים לפני כמה חודשים.

מוחמד כנעאן: משרד הפנים, גם בזמן של השר שרנסקי, הבטיח לעובדים שהוא יפתור את הבעיה.

מוחמד כנעאן: אנחנו כאן דנים בשתי בעיות של המועצה: א.

מוחמד כנעאן: הגרעון של המועצה ב.

מוחמד כנעאן: הבעיה של העובדים שלא קיבלו 14 חודשים משכורות.

מוחמד כנעאן: אין עוד מקרה במדינת ישראל שעובדים לא מקבלים 14 חודשים משכורת, מה עוד שאנחנו נמצאים עכשיו לקראת החגים.

מוחמד כנעאן: המצב הולך ומחמיר.

מוחמד כנעאן: מי שמבקר היום בשני היישובים ונפגש עם העובדים, פשוט מרחם עליהם.

מוחמד כנעאן: אני פונה לוועדה לקבל החלטה או המלצה לעזור לעובדים המסכנים שלא אשמים במצב הזה.

מוחמד כנעאן: הגרעון לא מהיום.

מוחמד כנעאן: איך מורה יכול ללמד כשהוא לא מקבל משכורת?

מוחמד כנעאן: איך עובד יכול לשרת אוכלוסייה כשהוא לא מקבל משכורת בסוף החודש?

מוחמד כנעאן: שתי המועצות נמצאות בשביתה מתמשכת.

מוחמד כנעאן: הגרעון של בענה עד 31 בדצמבר 1998 היה 28 מיליון 234 אלף שקל.

מוחמד כנעאן: לא ראש המועצה הנוכחי אשם במה שקרה.

מוחמד כנעאן: זה דבר שנמשך 10 או 15 שנים.

מוחמד כנעאן: היום באים וממנים ועדת חקירה.

מוחמד כנעאן: את מה היא תחקור?

מוחמד כנעאן: למה רק עכשיו הוועדה מונתה?

מוחמד כנעאן: ביקשנו כדי לפתור את הבעיה של בענה למנות נאמן, כמו שנעשה בעיריית טייבה.

מוחמד כנעאן: היה חשב מלווה שלפני כחודש, חודשיים פוטר.

יחזקאל לביא: יש בעיה חוקית עם זה.

מוחמד כנעאן: בעיה חוקית אפשר לפתור.

מוחמד כנעאן: היה כבר מקרה שמונה נאמן.

מוחמד כנעאן: צריך לפתור דבר ראשון את בעיית המשכורות, כי זאת הבעיה הכי בוערת.

מוחמד כנעאן: סוכם עם משרד הפנים שיתן הלוואה בסך 2 מיליון שקל.

מוחמד כנעאן: משרד הפנים לא עמד בזה.

מוחמד כנעאן: בשנת 2000 משרד הפנים היה אמור לתת 4 מיליון שקל, אבל גם את זה הוא לא נתן.

מוחמד כנעאן: המצב היום הוא שאם משרד הפנים מעביר כספים, הכספים מעוקלים ולא מגיעים לעובדים.

מוחמד כנעאן: אנחנו חייבים למצוא דרך משפטית שתאפשר לכספים לעבור ממשרד הפנים לחשבון נפרד.

מוחמד כנעאן: גם הכספים שהועברו ממשרד החינוך עוקלו.

מוחמד כנעאן: אושר חוק בוועדה המשותפת.

מוחמד כנעאן: החוק אושר על מנת להבטיח שכספי החינוך יהיו מיועדים אך ורק לענייני חינוך.

מוחמד כנעאן: בית ספר תיכון בענה ומערכת החינוך בבענה לא קיבלו את הכסף, כי הכסף עוקל.

מוחמד כנעאן: חודש אחד הם קיבלו ואחר כך הכסף עוקל.

מוחמד כנעאן: עם כל הכבוד לשר חיים רמון, אני לא השתכנעתי מהדברים שלו לא במליאה ולא כשדיברתי איתו.

מוחמד כנעאן: משרד הפנים יכול לפתור את הבעיה.

מוחמד כנעאן: הוא חייב למצוא את הדרך המשפטית לשלם לעובדים, כדי שלפחות העובדים יוכלו לחגוג את החגים בכבוד.

מוחמד כנעאן: ישנה גם בעיה של מועצה מקומית מג'ד אלכרום.

מוחמד כנעאן: הבעיה במג'ד אלכרום לא נוגעת למשרד הפנים.

מוחמד כנעאן: כתוצאה מהעברת הכביש עכו-צפת ושינוי התוואי ממג'ד אלכרום החוצה, המועצה המקומית נתבקשה לשלם 15 אלף דולר פיצויים עבור כל דונם.

מוחמד כנעאן: עלה לה כ14 מיליון דולר.

מוחמד כנעאן: המועצה המקומית לא יכולה לשאת בנטל הזה.

מוחמד כנעאן: מי שיכול לשאת בנטל הזה זאת המדינה.

מוחמד כנעאן: מדובר על עורק ראשי במדינת ישראל.

מוחמד כנעאן: לא יתכן שמועצה מקומית מג'ד אלכרום תישא בנטל כה כבד.

מוחמד כנעאן: הסכום שהיא השקיעה היה 50% מתקציבה.

מוחמד כנעאן: במג'ד אלכרום לא קיבלו משכורות כבר 7 חודשים.

מוחמד כנעאן: משרד הפנים הסכים לתת 3 מיליון שקל בתנאי שבנק אוצר השילטון המקומי יתן הלוואה לטווח ארוך.

מוחמד כנעאן: ראש המועצה אומר שאם יתנו לו 10 מיליון הוא כבר ימצא את היתר, אבל לפחות שיקבל חלק מהסכום שהוא השקיע על מנת להציל חיי בני אדם.

מוחמד כנעאן: לפי מיטב הבנתי וידיעתי, המדינה צריכה לשאת בנטל הזה.

דוד אזולאי: אני מביע את מחאתי על כך שרות יוסף לא הגיעה.

דוד אזולאי: סיכמנו עם מנכ"ל משרד הפנים שיופיע, אבל גם הוא לא הגיע.

דוד אזולאי: אני רואה את זה בחומרה רבה.

מוחמד עלי: הבעיה ידועה.

מוחמד עלי: אם מדברים ביישובים אחרים על פיתוח, אנחנו לצערנו במועצה מקומית בענה נאלצים לדבר על כך ש"מקורות" לא תפסיק את המים בחודש הרמאדן.

מוחמד עלי: המצב הוא מצב שלא יתכן במדינה מתוקנת.

מוחמד עלי: לא יתכן שבגלל חוב, חברת מים תפסיק את השירותים.

מוחמד עלי: לא צריך להכביר במילים על המצוקה האמיתית שבה נמצאים האנשים.

מוחמד עלי: מדובר בעובדים שלא קיבלו שכר במשך 14 חודשים, 18 חודשים.

מוחמד עלי: הסיבה החוקית שהולידה את העניין הזה זה העיקולים בעשרות מיליוני שקלים שמוטלים על חשבון המועצה.

דוד אזולאי: למה לא שילמו לספקים?

מוחמד עלי: חלק מהספקים הטילו עיקולים על המועצה.

מוחמד עלי: חלק מהעניין זה אי העברת תקציבים על ידי רשויות המדינה.

תמר גוז'נסקי: כמה חייבים לכם?

נסר חליל: משרד הפנים חייב לנו כ-5 מיליון שקל.

עלי חסארמה: לפי תוכנית ההבראה משרד הפנים חייב לנו 14 מיליון שקל.

מוחמד עלי: יש בעיה כוללת לכל המועצות הערביות בגלל חוסר תקציבים.

מוחמד עלי: בחודש יולי נחקק חוק שמבטיח את העברת הכספים המיועדים למערכת החינוך באופן ישיר, וזאת כדי לא לאפשר לנושים לעקל את אותם כספים.

מוחמד עלי: במסגרת החוק הזה נחקק סעיף שמרוקן את כל החוק מתוכן.

מוחמד עלי: הסעיף הזה אומר שהחוק לא יחול על כל התחייבות או על כל חוב שנבע מהתקשרות.

מוחמד עלי: החוק הזה נחקק ביולי השנה.

מוחמד עלי: אני קורא לוועדה הנכבדה ולחברי הכנסת הנכבדים להביא הצעת חוק דחופה כדי לאפשר תיקון החוק הזה באופן ספציפי.

מוחמד עלי: יש תיקון בפקודת המועצות המקומיות שנעשה השנה.

מוחמד עלי: בפקודת המועצות המקומיות יש אפשרות למנות למועצה המקומית נאמן.

מוחמד עלי: הדבר הזה נעשה בעיריית טייבה.

שלום בן-אבי: בטייבה היתה פשיטת רגל.

שלום בן-אבי: אתה מציע את זה כדי שהעובדים לא יקבלו שום דבר?

שלום בן-אבי: בטייבה העובדים הפסידו 50 מיליון שקל.

תמר גוז'נסקי: עירייה לא פושטת רגל.

מוחמד עלי: יש אפשרות למנות נאמן שבאמצעותו אפשר יהיה להעביר את הכסף.

מוחמד עלי: אנחנו מדברים על הסדר נושים, לא על פשיטת רגל.

מוחמד עלי: מועצה מקומית לא יכולה לפשוט רגל.

מוחמד עלי: היתה פנייה לשר המשפטים.

מוחמד עלי: שר המשפטים אמור היה להתייעץ עם שר הפנים.

מוחמד עלי: עד עכשיו, למרות כל הפניות, לא נתקבלה שום תשובה.

מוחמד עלי: אנחנו מבקשים שימנו נאמן על-מנת שהאנשים האלה שלא קיבלו את השכר יקבלו את השכר.

מוחמד עלי: למועצה המקומית מונה חשב מלווה, ולכן אין חשש שהכספים ילכו למקום אחר.

מוחמד עלי: יש חשב מלווה שאמור לפקח על פעילות המועצה.

מוחמד עלי: אני מאמין שהוא יעשה את תפקידו נאמנה והוא יעביר את הכספים לייעוד שלהם.

עסאם מח'ול: יש את הבעיה של המועצה והחוב שהצטבר שצריך לטפל בו, ויש את הבעיה של המשכורות של העובדים.

עסאם מח'ול: את שני הדברים האלה צריך להפריד.

עסאם מח'ול: משכורות העובדים הן לא חלק מהוויכוח הזה.

עסאם מח'ול: צריך להגיע להחלטה חד משמעית, שמשרד הפנים לוקח על עצמו את האחריות להעברת המשכורות לעובדים כבר השבוע.

עסאם מח'ול: זאת השאלה המרכזית שצריך להכריע בה.

מוחמד כנעאן: אני רוצה להודות למשרד הפנים ולנציגים שלו, כי לדעתי הוא עשה את שלו לגבי מג'ד אלכרום.

מוחמד כנעאן: אני ביקשתי שיוזמנו נציגי מע"צ, כי אנחנו משלמים פיצויי כביש עוקף נכון להיום מעל ל-13 מיליון שקל, דבר שהמדינה היתה צריכה לשלם.

מוחמד כנעאן: משרד הפנים העמיד לנו הלוואות שאנחנו מחזירים.

מוחמד כנעאן: הוא עשה הכל כדי לפתור לנו הרבה בעיות.

מוחמד כנעאן: כנראה שזה לא מצליח, כי בנק אוצר השילטון המקומי מבקש 3 וחצי מיליון שקל כדי להעמיד לנו הלוואת שעה.

מוחמד כנעאן: בינתיים אנחנו ב-0 והוא לא מוכן להעביר את ההלוואה.

מוחמד כנעאן: אני בטוח שלמשרד הפנים יש את הכסף.

מוחמד כנעאן: הדברים האלה נעשו בשדרות, באופקים ובכל הכבישים העוקפים בגדה.

מוחמד כנעאן: המועצה דחתה את תשלום הפיצויים במשך 3 שנים.

מוחמד כנעאן: נאלצנו לשלם את זה על חשבון העובדים.

מוחמד כנעאן: העובדים לא קיבלו כבר 7 חודשים משכורות.

דוד אזולאי: האם קיבלתם תקציב על הכביש העוקף?

ח'אלד כנעאן: קיבלתי 5 מיליון שקל הלוואה ממשרד הפנים, שאני מחזיר על חשבון היטלי השבחה עתידיים.

ח'אלד כנעאן: לקחו לי את תקציב הפיתוח ל1998,1999 וקיבלתי עוד מיליון הלוואה מבנק האוצר.

ח'אלד כנעאן: כל הגרעון אצלי הוא מימוני.

ח'אלד כנעאן: זה על חשבון הלוואות, על חשבון ריביות, הלנות שכר והצמדות.

ח'אלד כנעאן: זה כסף שאפשר לחסוך.

ח'אלד כנעאן: על הכביש לא קיבלתי כלום.

דוד אזולאי: מה שאתה אומר הוא שהמועצה שילמה את הכביש העוקף ואתם היום סופגים את הגרעונות.

ח'אלד כנעאן: בוודאי.

דוד אזולאי: ומי שצריך להעביר את הכסף הזה זה מע"צ.

ח'אלד כנעאן: נכון.

ח'אלד כנעאן: כל מה שהעביר משרד הפנים ב-5 החודשים האחרונים לקח דוד קפאח.

ח'אלד כנעאן: הוא היה צריך לקחת 250 אלף, הוא לקח 6 מיליון.

ח'אלד כנעאן: כשאני הולך לבנקים, לאוצר, אומרים לי לך תחפש את משרד הפנים.

ח'אלד כנעאן: בסיכום עם המנכ"ל דובר על הלוואה אוצרית.

ח'אלד כנעאן: את זה לא קיבלתי.

ח'אלד כנעאן: אני מבקש שיתנו לי את ה-5 מיליון.

לילי פיינטוק: זה שאישרו למג'ד אלכרום הלוואה לטווח ארוך זה משהו שאנחנו עושים בכל דיון אם יש צורך.

לילי פיינטוק: לא מדובר על אשראי תקציבי.

לילי פיינטוק: היתה שנה אחת שהיה אשראי תקציבי לרשויות.

לילי פיינטוק: בשנתיים האחרונות לא היה דבר כזה.

לילי פיינטוק: כשאנחנו נותנים אישור לרשות, זה אומר שאנחנו מאשרים לרשות לקבל הלוואה.

לילי פיינטוק: היא צריכה לגשת ולהשיג את ההלוואה.

לילי פיינטוק: אנחנו לא שולחים אותה לבנק מסויים.

לילי פיינטוק: נכון שרשות שהיא חלשה קשה לה להשיג הלוואה.

תמר גוז'נסקי: אם כתוב "תאושר הלוואה" והוא לא יכול לקבל את ההלוואה, אז זה סתם מילים.

לילי פיינטוק: לא.

לילי פיינטוק: בדרך כלל רשות כן מצליחה להשיג הלוואה.

תמר גוז'נסקי: אבל אמרת שרשות חלשה לא יכולה לקבל הלוואה.

לילי פיינטוק: מג'ד אלכרום הציגה דוחות מאוזנים במהלך שנה שלמה, אם אני לא טועה.

ח'אלד כנעאן: את שנת 1999 גמרנו באיזון.

דוד אזולאי: הם נתנו את האישור והוא היה יכול לקבל את ההלוואה, אבל ברגע שמע"צ לא העבירה לו את הכסף הוא היה בחובות והוא לא היה יכול לקבל הלוואה.

לילי פיינטוק: בענה היא מאוד בעייתית.

לילי פיינטוק: בענה יושבת כרגע עם 27 מיליון שקל עיקולים.

דוד אזולאי: מה המסגרת שלה?

לילי פיינטוק: יש לה מסגרת של 22 מיליון שקל ו30 מיליון גרעון נצבר.

יחזקאל לביא: ברגע שמגיע הכסף לאיזה שהוא חשבון של הרשות, הוא מיד מתעקל.

לילי פיינטוק: היתרות שקיימות במשרד הפנים, שאנחנו מחזיקים באישור הרשות כי היא ביקשה שלא נשחרר אותן, הן 3 מיליון 200 בתקציב השוטף, ו5 מיליון לכיסוי גרעונות.

לילי פיינטוק: כרגע אין טעם לשחרר את הכסף כי הוא ייבלע בעיקולים.

דוד אזולאי: כמה נדרש כדי לשלם את שכר העובדים?

אחמד בדראן: 5 מיליון שקל.

יחזקאל לביא: כל סכום שייכנס לקופת הרשות המקומית יעוקל והעובדים לא יראו אותו.

יחזקאל לביא: זאת גם היתה הסיבה מדוע גזבר הרשות וראש הרשות ביקשו ממשרד הפנים לא להעביר אליהם את ה-5 מיליון.

תמר גוז'נסקי: לאנשים אין מה לאכול.

תמר גוז'נסקי: אנחנו לא יכולים לשלוח אותם לפתור בעיות משפטיות.

תמר גוז'נסקי: אם בבית ספר שלומדים בו 500 תלמידים אין מים בשירותים, זה דבר חמור ביותר.

תמר גוז'נסקי: את הילד שלך היית שולח לבית ספר שאין בו מים?

לילי פיינטוק: 3 מיליון 200 זה כסף זמין.

דוד אזולאי: הם יכולים לקבל אותו מחר בבוקר?

לילי פיינטוק: כן.

דוד אזולאי: ואז נשאר להם איזה שהוא סכום כדי לפתור את בעיית החוב.

לילי פיינטוק: אבל זה לא כל כך פשוט, כי הם צריכים להגיע להסדרים.

שי וינר: כל הכלים הקונבנציונליים שקיימים בממשלה קיימים במשרד הפנים, ומשרד הפנים יחד איתנו ניסה לפעול.

שי וינר: הכלים הרגילים לא מספיקים לפתור את הבעיה של בענה, כי הבעיה הרבה יותר סבוכה.

שי וינר: לדעתי, יש פתרון אחד לבענה, וזה הפתרון שהציג פה היועץ המשפטי של בענה – הסדר נושים.

שי וינר: בחוק ההסדרים האחרון הכנסת שינתה את פקודת העיריות והחילה את סעיף 233 לחוק החברות על רשויות מקומיות.

שי וינר: רשות מקומית לא יכולה לפשוט רגל.

שי וינר: הסדר נושים מאפשר לעשות הפרדה בין העבר להווה, שההווה זה מתן שירותים ותשלום משכורות, והעבר מאפשר להפעיל את הרשות.

שי וינר: הדבר הזה נעשה בטייבה.

שי וינר: אני עקבתי אחרי התהליך בטייבה.

שי וינר: כשאני מסתכל על זה היום, זה נראה לי הפתרון היחיד האפשרי.

שי וינר: יכול להיות שאני טועה קצת במספרים, אבל טייבה עמדה במספרים של חוב ועיקולים למעלה מ400 מיליון שקל, כאשר בסופו של דבר היא הגיעה להסדר תחת בית המשפט ותחת נאמן שמינה בית המשפט.

שי וינר: העובדים לא איבדו את משכורתם.

שי וינר: רוב הוויתור של העובדים היה על הלנות שכר.

שי וינר: זאת היתה הדרך היחידה שאפשר היה לשלם לעובדים את המשכורות.

דוד אזולאי: האם אתה אומר לי לאמץ את מה שהיה בטייבה לגבי בענה?

שי וינר: העובדים ויתרו שם בעיקר על הלנות שכר.

שי וינר: הנושים האחרים ויתרו על יותר.

שי וינר: הם ויתרו על 70% מהחוב.

שי וינר: גם היום יש שם הפרדה בין העבר לשוטף.

דוד אזולאי: שי, תוך כמה זמן אפשר להגיע להסדר הזה?

שי וינר: בית משפט בדרך כלל נותן 9 חודשים להגיע להסדר.

שי וינר: הפתרון לא צריך לחכות לסוף ההסדר.

שי וינר: בית משפט נותן הקפאה.

שי וינר: מהרגע שהוא נותן הקפאה, אפשר להזרים את ה-3 מיליון או את ה-5 מיליון לדברים בסיסיים.

שי וינר: לעניות דעתי, זה הפתרון היחידי בבענה.

דוד אזולאי: אני מניח שמשרד הפנים מכיר את הרעיון שהועלה פה.

יחזקאל לביא: למועצה מונתה ועדת חקירה.

יחזקאל לביא: היא בודקת את תפקוד המועצה.

יחזקאל לביא: ברגע שיש כזו סיטואציה, בתי משפט בהסדרי נושים הולכים ומושכים את ההסדר לתקופה הרבה יותר ארוכה ממה ששי הזכיר כרגע, כאשר החשש הוא שהעובדים יהיו בדרגה אחרונה מבחינת קבלת הכספים שלהם.

יחזקאל לביא: זה חשש שקיים.

יחזקאל לביא: אם נלך להסדר נושים, אנחנו עלולים להתקל בבעיה הזאת.

שי וינר: תראה מה קרה בטייבה.

יחזקאל לביא: בטייבה המצב היה הרבה יותר טוב.

שלום בן-אבי: אני רוצה להודות לך, אדוני היושב-ראש, על המאמץ שעשית רק לפני שבוע כשדאגת שוועדת הפנים ווועדת הכספים יתכנסו בנושא דומה וימצאו פתרון.

שלום בן-אבי: אני מבקש ממך שאת אותו מאמץ תעשה גם פה כדי שהעובדים יקבלו שכר לפני החג.

שלום בן-אבי: אם האוצר יעשה בבענה את מה שהוא עשה בטייבה , כל הרשויות המקומיות יושבתו.

דוד אזולאי: מר בן-אבי, האוצר ומשרד הפנים לא כפו על טייבה את ההסדר הזה.

דוד אזולאי: הבעיה היא כרגע שכר העובדים, שצריך למצוא לה פתרון.

דוד אזולאי: תן לי פתרון.

שלום בן-אבי: הפתרון הוא, כמו שעשינו בערערה, לפנות לבג"ץ.

שלום בן-אבי: בג"ץ חייב את שר הפנים למנות ועדה קרואה.

שלום בן-אבי: לאוצר לא כדאי למנות ועדה קרואה.

עלי חסארמה: אסור לך לדבר כך.

שלום בן-אבי: בטייבה ההסדר לא היה מתקיים אם אנחנו כהסתדרות הפקידים לא היינו הולכים לקרן ההשתלמות ומבקשים לוותר על 50 מיליון שקל.

שלום בן-אבי: ב6.7.99 ועדה פריטטית חתמה על תוכנית להבראת בענה.

דוד אזולאי: תן לי פתרון יצירתי איך אנחנו נותנים לאנשים כסף לפני החג.

דוד אזולאי: יש כסף שצריך להעביר אותו.

דוד אזולאי: איך עושים את זה?

שלום בן-אבי: בפרדס-חנה היועץ המשפטי לממשלה נתן אישור שהכספים יעברו דרך נאמן.

שלום בן-אבי: בצורה הזאת נתנו את הכסף לעובדים.

שלום בן-אבי: אני מציע שפה יהיה אותו דבר.

שלום בן-אבי: האוצר לא מעוניין בזה כי זה יעלה לו יותר כסף.

דוד אזולאי: למה זה יעלה יותר?

שלום בן-אבי: מכיוון שברגע שהוא נותן את הכסף הזה הוא לא יכול ללחוץ על העובדים לוותר על חלק בתוכנית ההבראה.

דוד אזולאי: האם בפרדס חנה מינו נאמן?

שלום בן-אבי: רק לתקופה שהעבירו את הכסף.

דוד אזולאי: שי, שמעת את ההצעה?

דוד אזולאי: האם אתה מכיר את זה מפרדס-חנה?

שי וינר: אני לא מכיר את הפתרון הזה.

ישראל שפיצר: בהסדרי נושים העובדים לא נמצאים במקום ראשון בסידרת העיקולים.

דוד אזולאי: מה עשו בפרדס חנה?

ישראל שפיצר: בפרדס חנה דאגו להעביר את העובדים למקום ראשון בסידרת העיקולים.

דוד אזולאי: מי דאג להעביר את זה?

ישראל שפיצר: זה היה הסדר בין המועצה, העובדים והספקים.

דוד אזולאי: יש כאן הצעה של פרדס חנה.

דוד אזולאי: ישראל טוען שזה היה הסדר כללי שהנושים הסכימו שהעובדים יהיו ראשונים.

דוד אזולאי: במילים אחרות, הנושים הסכימו בשלב מסויים לוותר על מה שמגיע להם לטובת העובדים.

זכיה סוו'אעד: הבעיה שלנו היא המשכורות.

זכיה סוו'אעד: מה שחשוב לי כנציגת העובדים זה לקבל את המשכורת לפני החג.

זכיה סוו'אעד: אני מקבלת את מה שאמר מר שלום בן-אבי, אבל עד מתי?

זכיה סוו'אעד: דיבר נציג האוצר על הסדר נושים.

זכיה סוו'אעד: עד מתי?

זכיה סוו'אעד: זה יקח אולי שנה, שנתיים.

זכיה סוו'אעד: אני רוצה לקנות אוכל לילדים שלי.

זכיה סוו'אעד: אנחנו רעבים.

זכיה סוו'אעד: אין לנו מה לאכול.

זכיה סוו'אעד: אנחנו בחובות של 50 אלף שקל לבנק.

זכיה סוו'אעד: אנחנו בחובות לחנויות, לשכנים שלנו.

זכיה סוו'אעד: אנחנו מתביישים לצאת מהבית.

זכיה סוו'אעד: לא איכפת לי באיזו דרך תנקטו, מה שחשוב לנו זה לקבל משכורת.

זכיה סוו'אעד: אני לא רוצה להכנס לפוליטיקה.

זכיה סוו'אעד: אל תכניסו את העובדים לפוליטיקה של המועצה או של המדינה.

זכיה סוו'אעד: חשוב לנו לקבל את המשכורות.

זכיה סוו'אעד: פנינו לכל משרדי הממשלה, אבל אף אחד לא לקח אחריות.

זכיה סוו'אעד: הלכנו לשר הפנים, למנכ"לים, אבל כל פעם קיבלנו הבטחות.

זכיה סוו'אעד: מבטיחים לנו וזורקים אותנו החוצה.

דוד אזולאי: מתי בפעם האחרונה קיבלתם משכורות?

זכיה סוו'אעד: לפני שנה וחצי.

זכיה סוו'אעד: שר הפנים מינה ועדת חקירה וחשב מלווה.

זכיה סוו'אעד: מאז הוא מחפש דרך להעביר לנו כספים.

זכיה סוו'אעד: חודשיים הוא מחפש דרך?

זכיה סוו'אעד: אם היו רוצים למצוא פתרון, היו מוצאים אותו.

זכיה סוו'אעד: אני לא מאמינה שבמקום אחר היו מחכים עד היום.

זכיה סוו'אעד: מה, אנחנו לא בני אדם?

זכיה סוו'אעד: שנה וחצי?

זכיה סוו'אעד: כשאנחנו חוזרים הביתה אנחנו לא יודעים מה להגיד לילדים שלנו.

אחמד טיבי: אני חושב שהעובדה שנציגי משרד הפנים לא באו לכאן, למרות שהם יודעים את חומרת המצוקה, אומרת הכל על היחס של הממשלה והמשרדים הנוגעים בדבר לבעיה אנושית קשה ביותר.

יחזקאל לביא: לפני שעתיים הם ישבו עם ראש המועצה.

דוד אזולאי: זה לא חשוב, הם היו צריכים להיות פה.

אחמד טיבי: זה לא פותר אותם מלשבת כאן.

אחמד טיבי: אני מחזק את דבריה של זכייה ושל כלל העובדים, שהדבר שצריך לעשות זה לתת משכורות לפני החג לעובדים.

אחמד טיבי: משרד הפנים אומר שהוא חושש להעביר כסף פן הוא יעוקל.

יחזקאל לביא: הוא מעוקל.

אחמד טיבי: אני מבטיח לכם שאם זה היה קורה בשער אפרים, היינו מכופפים את החוק.

אחמד טיבי: לא היו מגיעים למצב של אי קבלת משכורות במשך 14,15 חודשים.

יחזקאל לביא: עשינו את זה בערערה, אבל חטפנו אותה בגדול.

אחמד טיבי: אין מקום שבו לא מקבלים 14 חודשים משכורות.

אחמד טיבי: אם יש במגזר היהודי, זה גם נורא.

אחמד טיבי: זה שאין שם או שיש שם, זה לא מצדיק את מה שיש פה.

אחמד טיבי: אסור שיהיה שם ואסור שיהיה פה.

אחמד טיבי: משרד האוצר צריך לבוא לקראת המועצה בנסיון לפתור את הבעיה הזאת, כי הפתרון נמצא במגרש שלו.

יחזקאל לביא: אל תשכח שיחסי עובד מעביד אינם בין משרד הפנים ובין העובדים.

יחזקאל לביא: אנחנו מחזיקים כרגע ואנחנו לא מעבירים בגלל שאנחנו יודעים שהוא יעוקל.

יחזקאל לביא: ישנה כאן בעיה משפטית שאנחנו לא מוצאים את הדרך להתגבר עליה.

יחזקאל לביא: ניסינו לעשות תרגיל כזה בערערה, אבל נכשלנו.

מוחמד כנעאן: אמנם עשיתי טובה למדינה, אבל זה לא סוד שאני גם אהנה ממנה בעתיד הרחוק.

מוחמד כנעאן: 750 עובדים ובני משפחותיהם נשארו בלי אוכל.

מוחמד כנעאן: אני לא יכול לשתוק על זה.

מוחמד כנעאן: ועדת הפנים צריכה להחליט מי צריך להחזיר לי את הכסף.

מוחמד כנעאן: אני לא מוכן להופיע כל יום בכותרות בגלל המהומות.

מוחמד כנעאן: כולם יודעים שהכביש הוא זה שגרם למצב הזה.

דוד אזולאי: לגבי מג'ד אלכרום נקיים דיון מיוחד בהשתתפות משרד האוצר, מע"צ ונציג היועץ המשפטי לממשלה.

דוד אזולאי: מבחינתי, אדם שלא קיבל משכורת גם חודש אחד זה חמור מאוד.

אחמד בדראן: לכל בעיה יש פתרון.

אחמד בדראן: אנחנו נמצאים במדינת חוק, במדינה דמוקרטית.

אחמד בדראן: אני לא רוצה לעשות הסטוריה מהישיבה הזאת ולפתור את כל הבעיה של בענה תוך שעה או חצי שעה.

אחמד בדראן: תודה רבה, אדוני היושב-ראש, על שיתוף הפעולה מצידך.

אחמד בדראן: אין בעיה שאין לה פתרון.

אחמד בדראן: הגענו לבית המשפט על מנת לעשות הסדר נושים עם העובדים, עם הקבלנים, עם הספקים.

אחמד בדראן: כשהגשנו את המכתב הזה, בית המשפט אמר לנו: תלכו ותביאו מכתב מהיועץ המשפטי של משרד הפנים ואנחנו נסכים לתת לכם הסדר.

אחמד בדראן: אם היו נותנים לנו את המכתב הזה מהיועצת המשפטית של משרד הפנים, היינו יכולים להיות היום בהסדר כמו כל המועצות המקומיות.

אחמד בדראן: האוצר צודק במה שהוא אומר.

אחמד בדראן: שר הפנים אמר לי שאם אני אשיג דרך משפטית, הוא יעביר לי את הכספים.

אחמד בדראן: בואו נעמיד אותו במקומו ונראה אם הוא עומד בזה.

אחמד בדראן: משרד הפנים רוצה לפרק את המועצה המקומית בענה.

אחמד בדראן: את זה אנחנו לא נתן.

אחמד בדראן: מועצה מקומית בענה לא חייבת כמו נתניה, כמו הרצליה וכמו כל הערים.

אחמד בדראן: אנחנו נלחם ונלך לבג"צ ביחד עם ראש המועצה.

אחמד בדראן: אנחנו נשמור על הזכויות של העובדים.

שלום בן-אבי: למה לא שמרת עד עכשיו?

אחמד בדראן: שנתיים כיהנתי כראש מועצה, שלא תחשבו שכיהנתי 20 שנה.

דוד אזולאי: דע לך, ההצעה של האוצר אומרת שהעובדים יצטרכו לוותר..

אחמד בדראן: הם ויתרו.

אחמד בדראן: העובדים היו מוכנים לוותר על הלנת שכר.

אחמד בדראן: זה מוריד מהגרעון של המועצה 8 מיליון שקל.

אחמד בדראן: שאלתי את שלום מה הפתרון שלו.

אחמד בדראן: הוא אמר לי שהוא בא על מנת לפרק את המועצה המקומית בענה.

אחמד בדראן: אנחנו לא ניתן לו לעשות את זה.

אחמד בדראן: הוא צריך להלחם ביחד איתי על מנת לשלם לעובדים.

בנימין גונן: אנחנו לא מתערבים בעניין המדיני של המועצה.

בנימין גונן: תפסיקו לבלבל את המוח עם הפירוקים.

בנימין גונן: אותנו זה לא מעניין.

בנימין גונן: אותנו מעניין שהשכירים יקבלו את המשכורת שלהם.

בנימין גונן: בטייבה לא רק שלא קיבלו משכורות במשך כמה חודשים אלא גם לקחו מהם.

דוד אזולאי: אני רוצה לשמוע איך פותרים את הבעיה.

בנימין גונן: מה שנעשה בפרדס חנה זה אחד הדברים.

בנימין גונן: לא מעניין אותנו איך, רק שהעובדים יקבלו את המשכורות.

עזמי בשארה: הוועדה צריכה לקבל החלטה שמשרד הפנים עד תאריך כך וכך יעביר כסף לתשלום משכורות - לא איכפת לי אם זה על ידי חשבון הנאמן, או דרך מרכז השילטון המקומי.

יחזקאל לביא: גם בנאמן יכולים לעקל את הכסף.

מוחמד ברכה: אני מלווה את המאבק הזה חודשים.

מוחמד ברכה: אני לא חושב שצריך להכנס לכל מערכת היחסים הפוליטיים בתוך הכפר.

מוחמד ברכה: יש את הנושא של העובדים שצריך לפתור.

מוחמד ברכה: צריך ליישם את ההצעות שהוצעו כאן כדי שבסופו של דבר יבואו לידי ביטוי בכיס של העובדים.

מוחמד ברכה: אני מציע שאם הדברים לא הסתדרו היום או מחר, נלך ליושב-ראש ועדת הכספים ונאמר לו לא לשתף פעולה עם משרד הפנים ועם משרד האוצר.

יחזקאל לביא: יש פה בעיה של בית משפט.

מוחמד ברכה: אז תמצאו פתרון.

מוחמד כנעאן: לאור מה ששמענו כאן, הפתרון של המועצה המקומית בענה זה לאמץ את העיקרון של טייבה – כלומר למנות נאמן דרך בית משפט, עם הסדר נושים, עם הסדר עם העובדים.

מוחמד כנעאן: מאז שהפתרון הזה אומץ בטייבה, משלמים את המשכורות בזמן.

מוחמד כנעאן: הפתרון הוא לא למנות ועדה קרואה.

דוד אזולאי: האם משרד הפנים בשיתוף נציג היועץ המשפטי לממשלה, נציג משרד האוצר, נציג משרד החינוך יכולים לקבל החלטה תוך יומיים, שלושה?

שי וינר: אני לא משפטן, אבל מנסיוני הדרכים שבהן פעלו בפרדס חנה ובערערה הן בלתי אפשריות.

שי וינר: משרד הפנים קיבל על הראש מהיועץ המשפטי לממשלה.

שי וינר: לעניות דעתי, הדרך היחידה היא מה שהצעתי.

שי וינר: כמה זמן הולך ההליך, אני לא יודע.

מוחמד עלי: מי שצריך לתת את האישור הזה זה שר המשפטים, בהתייעצות עם שר הפנים.

מוחמד עלי: צריכה להיות קריאה לשר המשפטים לאשר את ההליכה לפי ההסדר המשפטי.

דוד אזולאי: הוועדה רואה בחומרה רבה את העדרותו של מנכ"ל משרד הפנים.

דוד אזולאי: הוועדה דורשת לזמן את נציג היועץ המשפטי לממשלה, את נציג משרד הפנים, את נציג האוצר ואת נציג הרשות המקומית וועד העובדים בתוך יומיים כדי לתת פתרון לבעיית המשכורות.

דוד אזולאי: הוועדה תחזור ותדון ביום רביעי הקרוב בנידון, בהשתתפות מנכ"ל משרד הפנים ונציגי היועץ המשפטי לממשלה.

דוד אזולאי: הוועדה תקיים דיון נוסף בעניין מג'ד אלכרום בהשתתפות מע"צ, משרד האוצר ונציגי היועץ המשפטי לממשלה.

דוד אזולאי: תודה רבה, הישיבה נעולה.